Kap. 1710, 1719–1721, 1725, 1731–1734, 1740, 1760–1761, 1790 og 1795

Prop. 153 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2015 under Forsvarsdepartementet (ekstraordinære utgifter i Sjøforsvaret og Luftforsvaret)

Tilråding fra Forsvarsdepartementet 18. september 2015, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Forsvaret skal kontinuerlig søke å balansere operativ aktivitet, beredskap og fornyelse av materiellet i den hensikt å optimalisere operativ evne innenfor gitte rammer, og i tråd med Stortingets vedtak og forutsetninger.

Gjennom Stortingets behandling av Innst. 7 S (2014–2015) til Prop. 1 S (2014–2015) ble Sjøforsvaret (kap. 1732) styrket med om lag 44,1 mill. kroner og Luftforsvaret (kap. 1733) styrket med om lag 216,7 mill. kroner. Dette la grunnlaget for at aktivitetsnivået i Sjøforsvaret og Luftforsvaret i stort kunne videreføres på 2014-nivå, samtidig som forberedelsene til mottak av nye kampfly og omstilling av Luftforsvaret fortsetter.

I denne proposisjonen legger Forsvarsdepartementet frem forslag til endringer i statsbudsjettet for 2015 under Forsvarsdepartementet som følge av ekstraordinære utgifter til valuta i Sjøforsvaret og Luftforsvaret samt uforutsett vedlikehold i Sjøforsvaret.

2 Bakgrunn for behovet for bevilgningsendringer

Forsvaret har et bredt internasjonalt samarbeid. En markant svekkelse av den norske kronen etter at budsjettforutsetningene for 2015 ble lagt, har medført at flere av Forsvarets avdelinger har betydelige merutgifter i utenlandsk valuta. Merutgiftene er størst i amerikanske dollar (USD). Forsvaret kjøper varer og tjenester i USA, eksempelvis utdanning av jagerflygere og vedlikehold av våpensystemer. Dette påvirker særlig Sjøforsvaret og Luftforsvaret, som følge av at disse forsvarsgrenene har en stor andel utgifter i USD. Hensyntatt reduserte utgifter til drivstoff er de samlede merutgiftene av en slik karakter at Forsvarsdepartementet foreslår å fordele valutabelastningen gjennom en bred tverrprioritering innenfor forsvarssektorens budsjettramme for å avhjelpe konsekvensene for operativ aktivitet i 2015. I 2015 forventes utbetalinger på om lag 120 mill. USD i Sjøforsvaret og Luftforsvaret. Per juni 2015 har Forsvaret beregnet at økningen i dollarkursen utgjør en merutgift på om lag 179 mill. kroner, hensyntatt besparelser knyttet til lavere drivstoffpris.

Innenfor investeringspostene er det også store negative utslag som en følge av valutaendringene. Disse utslagene, samt overføringene til driftskapitlene som nevnes under den nedenstående kapittelgjennomgangen, håndteres ved å skyve på leveranser og betalingsmilepæler til 2016 og eventuelt utsette oppstarten av nye investeringsprosjekter.

I Prop. 1 S (2014–2015) varslet Forsvarsdepartementet Stortinget om at innføringen av nye fartøyklasser i Sjøforsvaret har medført enkelte utfordringer knyttet til vedlikehold. Videre har en studie av vedlikeholdsbehovet vist et høyere behov for vedlikehold enn tidligere lagt til grunn. I tillegg har uforutsette hendelser i 2015, blant annet gassturbinhavari og skrogskade, medført et ytterligere vedlikeholdsbehov i Sjøforsvaret.

De ekstraordinære utgiftene til valuta for Sjøforsvaret og Luftforsvaret, samt det økte og uforutsette vedlikeholdsbehovet i Sjøforsvaret, vil medføre uakseptable konsekvenser for den daglige operative aktiviteten dersom merutgiftene skulle håndteres isolert innenfor Luftforsvarets og Sjøforsvarets budsjettkapitler.

3 Bevilgningsendringer

For å avhjelpe konsekvensene av den ekstraordinære valutabelastningen i Sjøforsvaret og Luftforsvaret, samt det uforutsette vedlikeholdsbehovet i Sjøforsvaret, foreslår Forsvarsdepartementet administrative tiltak, omdisponering av midler fra investering til drift samt å iverksette enkelte tiltak som kan få konsekvenser for beredskapen. I hovedsak dreier tiltakene med konsekvenser for beredskapen seg om utsettelser av planlagte tiltak for å styrke beredskapsområdet. Samlet sett vil disse tiltakene legge til rette for en omdisponering av midler, og derigjennom avhjelpe konsekvensene for operativ aktivitet i 2015. De administrative tiltakene vil redusere evne til å håndtere ytterligere oppdukkende utfordringer i den løpende driften av Forsvaret i 2015. For i størst mulig grad å kunne prioritere operativ aktivitet i tråd med målsettingen for langtidsplanen for forsvarssektoren, er det samtidig lagt vekt på å maksimere andelen administrative tiltak, fremfor ytterligere omdisponering fra investeringer og tiltak med konsekvenser for beredskap. De beredskapsmessige tiltakene samt omdisponeringen av budsjettmidler fra investeringspostene til driftspostene vil medføre utsettelser av anskaffelser til lager og reparasjoner av materiell.

Den samlede omdisponeringen av budsjettmidler fra administrasjon, beredskap og investeringer til operativ drift og vedlikehold kan ikke videreføres på lengre sikt. Ved en videreføring vil tiltakene forrykke balansen mellom operativ aktivitet, beredskap og fornyelse av materiellet. Konsekvensene vil da kunne bli betydelig mer omfattende for Forsvarets avdelinger og den videre utviklingen av forsvarssektoren. I et kortere perspektiv vurderer Forsvarsdepartementet det likevel som forsvarlig å legge til rette for å avhjelpe konsekvensene av den ekstraordinære valutabelastningen og det uforutsette vedlikeholdet gjennom en slik omdisponering, og derigjennom søke å opprettholde den operative aktiviteten i 2015.

Kap. 1710 Forsvarsbygg og nybygg og anlegg

Post 01 Driftsutgifter

Posten foreslås redusert med 5 mill. kroner ved å redusere vedlikehold av eiendom, bygg og anlegg.

Post 46 Komponentutskifting

Posten foreslås redusert med 10 mill. kroner ved å redusere vedlikehold av eiendom, bygg og anlegg.

Post 47 Nybygg og nyanlegg

Posten foreslås redusert med 10 mill. kroner ved å utsette anskaffelser av eiendom, bygg og anlegg.

Kap. 1719 Fellesutgifter og tilskudd til foretak under Forsvarsdepartementet

Post 01 Driftsutgifter

Posten foreslås redusert med 1 mill. kroner innenfor arbeidet med Forsvarsrettet sikkerhetssektorreform og opplærings- og treningstiltak.

Kap. 1720 Felles ledelse og kommandoapparat

Post 01 Driftsutgifter

Forsvarsdepartementet foreslår å redusere posten med 43,9 mill. kroner. Dette vil medføre reduksjon av administrative utgifter i samtlige avdelinger på kapitlet, herunder reduksjon av reising, utsettelse av nyansettelser og reduksjon i kurstilbud for vervede og vernepliktige. Reduksjonen vil også medføre utsettelse av oppgradering for noe IKT-materiell. Videre vil øvingsnivået til Forsvarets spesialstyrker og ambisjonsnivået for Fellesoperativ arena, hvor blant annet planverk og den nasjonale kommandostrukturen øves, reduseres noe.

Kap. 1721 Felles ledelse av Forsvarets spesialstyrker

Post 01 Driftsutgifter

Posten foreslås redusert med 0,6 mill. kroner, noe som vil medføre reduksjoner i reisevirksomhet samt videreføring av vakanser i avdelingen.

Kap. 1725 Fellesinstitusjoner og -utgifter under Forsvarsstaben

Post 01 Driftsutgifter

Posten foreslås redusert med 17,7 mill. kroner. Endringen medfører blant annet reduksjon i kjøp av konsulenttjenester, utsettelse av inventaranskaffelser, reduksjon i reisevirksomhet, kutt i informasjonskampanjer samt et noe redusert velferdstilbud for ansatte og vernepliktige.

Kap. 1731 Hæren

Post 01 Driftsutgifter

Posten foreslås redusert med 10,7 mill. kroner. Dette vil medføre en reduksjon av anskaffelser av inventar til bolig og kvarter, reduksjon av reise- og møtevirksomhet, samt driftsanskaffelser.

Kap. 1732 Sjøforsvaret

Post 01 Driftsutgifter

Forsvarsdepartementet foreslår å øke posten med 48 mill. kroner. En styrking av Sjøforsvaret vil legge til rette for at nødvendige reparasjoner kan gjennomføres samt at effekten av de økte merutgiftene til valuta og det uforutsette vedlikeholdsbehovet har for aktivitetsnivået, reduseres i størst mulig grad. Det vil også gjennomføres en reduksjon i reise- og kursvirksomhet for å bidra til å opprettholde aktivitetsnivået.

Kap. 1733 Luftforsvaret

Post 01 Driftsutgifter

Forsvarsdepartementet foreslår å øke posten med 121 mill. kroner. Styrkingen av kapitlet vil legge til rette for å opprettholde aktiviteten i Luftforsvaret til tross for ekstraordinære utgifter til valuta. For å bidra til dette vil Luftforsvaret også gjennomføre administrative tiltak i egen organisasjon.

Kap. 1734 Heimevernet

Post 01 Driftsutgifter

Posten foreslås redusert med 1 mill. kroner ved å redusere planlagte tilpasninger av bygningsmassen.

Kap. 1740 Forsvarets logistikkorganisasjon

Post 01 Driftsutgifter

Posten foreslås redusert med 17,6 mill. kroner. Dette medfører en reduksjon i anskaffelse til lager samt reduksjon av kurs- og reisevirksomhet.

Kap. 1760 Nyanskaffelser av materiell og nybygg og nyanlegg

Post 01 Driftsutgifter

Posten foreslås redusert med 8,8 mill. kroner. Reduksjonen medfører reduksjon av reise- og kursvirksomhet samt driftskutt på gjennomføring av investeringer. Dette medfører en redusert evne til å håndtere usikkerhet i prosjektene.

Post 45 Større utstyrsanskaffelser og vedlikehold

Forsvarsdepartementet foreslår å redusere posten med 35 mill. kroner. Denne reduksjonen, i tillegg til de negative utslagene av valutaendringene, vil medføre utsettelse av leveranser og betalingsmilepæler på enkelte investeringsprosjekter på kapitelet. Som en konsekvens kan dette føre til senere innfasing av nytt materiell.

Kap. 1761 Nye kampfly med baseløsning

Post 01 Driftsutgifter

Posten foreslås redusert med 1 mill. kroner ved å redusere administrative utgifter, herunder reise- og kursvirksomhet.

Kap. 1790 Kystvakten

Post 01 Driftsutgifter

Posten foreslås redusert med 4,2 mill. kroner ved en reduksjon av vedlikehold og kutt i administrative utgifter, herunder reise- og kursvirksomhet.

Kap. 1795 Kulturelle og allmennyttige formål

Post 01 Driftsutgifter

Forsvarsdepartementet foreslår å redusere posten med 2,5 mill. kroner ved å redusere åpningstider ved Forsvarets museer, Akershus slott samt redusere aktivitetsnivået i Forsvarets musikk. Et lavere aktivitetsnivå for Forsvarets musikk vil medføre avlysing av enkelte konserter. Det gjennomføres også administrative tiltak gjennom videreføring av vakanser og redusert drift.

Tilråding

Forsvarsdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i statsbudsjettet 2015 under Forsvarsdepartementet (ekstraordinære utgifter i Sjøforsvaret og Luftforsvaret).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2015 under Forsvarsdepartementet (ekstraordinære utgifter i Sjøforsvaret og Luftforsvaret) i samsvar med et vedlagt forslag.

Forslag
til vedtak om endringer i statsbudsjettet 2015 under Forsvarsdepartementet (ekstraordinære utgifter i Sjøforsvaret og Luftforsvaret)

I

I statsbudsjettet for 2015 gjøres følgende endringer:

Utgifter:

Kap.

Post

Formål

Kroner

1710

01

Driftsutgifter, reduseres med

5 000 000

Fra kr 3 334 632 000 til kr 3 329 632 000

46

Komponentutskifting, reduseres med

10 000 000

Fra kr 104 274 000 til kr 94 274 000

47

Nybygg og nyanlegg, reduseres med

10 000 000

Fra kr 1 702 983 000 til kr 1 692 983 000

1719

01

Driftsutgifter, reduseres med

1 000 000

Fra kr 284 600 000 til kr 283 600 000

1720

01

Driftsutgifter, reduseres med

43 900 000

Fra kr 3 727 089 000 til kr 3 683 189 000

1721

01

Driftsutgifter, reduseres med

600 000

Fra kr 39 062 000 til kr 38 462 000

1725

01

Driftsutgifter, reduseres med

17 700 000

Fra kr 2 101 980 000 til kr 2 084 280 000

1731

01

Driftsutgifter, reduseres med

10 700 000

Fra kr 5 319 177 000 til kr 5 308 477 000

1732

01

Driftsutgifter, forhøyes med

48 000 000

Fra kr 3 517 310 000 til kr 3 565 310 000

1733

01

Driftsutgifter, forhøyes med

121 000 000

Fra kr 4 691 227 000 til kr 4 812 227 000

1734

01

Driftsutgifter, reduseres med

1 000 000

Fra kr 1 229 324 000 til kr 1 228 324 000

1740

01

Driftsutgifter, reduseres med

17 600 000

Fra kr 2 036 294 000 til kr 2 018 694 000

1760

01

Driftsutgifter, reduseres med

8 800 000

Fra kr 993 430 000 til kr 984 630 000

45

Større utstyrsanskaffelser og vedlikehold, kan overføres, kan nyttes under kap. 1761, post 45, reduseres med

35 000 000

Fra kr 4 146 312 000 til kr 4 111 312 000

1761

01

Driftsutgifter, reduseres med

1 000 000

Fra kr 115 862 000 til kr 114 862 000

1790

01

Driftsutgifter, reduseres med

4 200 000

Fra kr 1 033 743 000 til kr 1 029 543 00

1795

01

Driftsutgifter, reduseres med

2 500 000

Fra kr 271 066 000 til kr 268 566 000